Сэрии оҕото Баһылай
	Аҕа дойду сэриитин кэмигэр, 1942 сыл муус устар 11 күнүгэр кадровай булчут, колхуос чилиэнэ Гаврил Иннокентьевич уонна Аграфена Михайловна Ивановтар дьиэ кэргэттэригэр кырачаан уол күн сирин көрөр. Бу биэс оҕолоох ыалга Василий Гаврильевич Иванов иккис оҕонон төрөөбүт. Сэрии иннинэ дьоно Амчаах диэн улахан үрэх кытыытыгар олорбуттар, ийэтэ субан сүөһү көрөрө, аҕата бултуура, сайынын онно оттууллара. Дэриэбинэҕэ 1946 с. көһөн киирэллэр. Сэрии инниттэн төһө да дэриэбинэттэн туспа олорбуттарын иһин, дьон айманарын син биир билэллэрэ, сэрии ыар тыына, аймалҕана кими да аһыммата.
	Василий Гаврильевич сэрии кэмин туһунан оччотооҕу дьон кэпсээниттэн тугу өйдөөн хаалбытын, бэйэтин оҕо сааһын туһунан маннык кэпсиир: “Сэрии саҕаламмытыгар колхуоска мунньах бөҕө буолбут: арыыга, сыһыыга, харыйаҕа, пятилеткаҕа, баҕадьаҕа. Оройуонтан боломуочунай кэлэн: “Сэрии буолла! Германия Сэбиэскэй сойууһу сэриилээтэ!” - диэн айдаан бөҕө тардыбыт. Дьон соһуйуу бөҕөнү соһуйбуттар. 
Аҕа дойдуну кѳмүскүүр сэриигэ биhиги аймахтан алта киhи ыҥырыллыбыта. Убайдарым Иванов Дмитрий Иннокентьевич, Иванов Филипп Егорович иккиэн тэҥҥэ 1942 с. сэриигэ барбыттара. Иванов Петр Егорович 1939 с. барбыта, Иванов Иван Дмитриевич 1942 с., Иванов Яков Петрович 1942 с., Иванов Василий Егорович. Мантан Филипп, Бүөтүр сэриигэ охтубуттара, уоннааҕылар төннөн кэлбиттэрэ. “Чаппай” колхуос бэрэссэдээтэлэ Кононов Спиридон сэриигэ барар уолаттары аһатан-сиэтэн, алҕаан ыыталаабыт.  
“Кыһыл сулус” колхуос үлэтигэр Сыһыыга 10 сааспыттан от үлэтиттэн үлэлээн саҕалаабытым, үксүгэр оҕус сиэтэр этим. Ол кэмҥэ Платонов Леонид диэн уолу кытта оҕус сиэтэр этим. Икки сыл кинини кытта үлэлээн баран, аны Ирина Степановнаны кытта оҕус сиэтэр буолбуппут, иккиэн бииргэ үөрэммиппит. 
Зыков Самсон Павлович диэн Мэҥэ Хаҥаластан төрүттээх биир олус үчүгэй колхуос бэрэссэдээтэлэ киһи баара, кини үлэлии сылдьар дьон усулуобуйатын киирэн бэрэбиэркэлиир этэ, куһаҕан эти сии олорор буоллахпытына, ол эти Хаастаахха саһылга быраҕар этэ, оттон биһиэхэ эмис баайтаһын этин киллэрэн биэрэр этэ. 
Күһүн балык былаанын биэрэллэр, муҥхаһыттар Амчаахха биригээдэнэн тахсаллар. Күөллэр үрэххэ түһэн барбыттара. Сэрии кэмигэр куобах элбэх этэ. Ол кэмҥэ куобаҕы бары бултууллара. Ордук кырдьаҕас эмээхситтэр. Алаас тулата барыта куобах буолара. Сэрии кэнниттэн аччыктааһын диэн суох этэ. 
Оҕо эрдэхпитинэ таҥнар таҥаспыт үксэ тирии таҥас буолара: этэрбэспит, түүппүлэбит. Ынах тириититтэн түүппүлэ, сайынын үксүгэр атах сыгынньах сылдьаҕын, оннук атах таҥаһа ардахха сытыйан хаалар этэ. 
	Окко сылдьан улахан оонньуу суох, ол да буоллар саабылалаһан оонньуур идэлээх этибит, маһынан лапта оонньуур этибит. “Городки” диэн биэс маһы туруоран баран, маһынан быраҕан сууллара оонньуурбут. Мин оскуолаҕа 3 кылаас үөрэммитим. Ол саҕана балалайканан үҥкүүлүүллэр, онтон мандалина, кэлин 50-с сылларга гармошка кэлбитэ, 60-с сылларга баян. Оннук араас инструменынан доҕуһуоллатан үҥкүүлүүр этибит. 
	Урукку кэм учууталлара кытаанахтык тутан үөрэтэр этилэр. Чистописание диэн уруокка графаттан тахсыбаккын, онно буочарым тупсубута. 
Улахан Ааҥҥа 50-с сыллардаахха Кыайыыны уруйдаан парадтаабат этилэр. 70 сыллардаахтан парадтыыр буолбуттара. Былыр колхуостар арыыга ыам ыйыгар парадтыыллар үһү. Ол саҕана манна дэриэбинэ суох. Хойутуу көһөн тахсыбыттара. Сэрии туһунан кимтэн да, тугу да ыйыталаспат этим. Арай Прокопьев Иван Алексеевич диэн алын кылаас учууталлаах этибит, кини сэрииттэн уордьаннаах кэлбитэ, кини сэрии туһунан оскуола оҕолоругар кэпсиирэ. Разведкаҕа сылдьыбытын туһунан кэпсээбитэ. Убайдарым сэрии туһунан кэпсээбэт этилэр. Сэрии кэнниттэн үлэ үөһүгэр түстэхтэрэ дии, сарсыарда 5 чаастан киэһэ 10 диэи нуорманы толоро сатаан үлэҕэ умса түһэн үлэлииллэр: от охсуута, мунньуута, бугуллааһын, кээһии, үүт былаана, эт былаана, ону толоро сатаан бары доруобуйаларын харыстаабакка, бары күүстэрин, сатабылларын ууран туран үлэлииллэр, тыраахтар диэн ол саҕана суох, барыта ат, оҕус көлө, сүрүннээн илии үлэтэ. 
Эрдэ доруобуйабынан хааччахтанан, үлэ бэтэрээнэ буоларбар ыстааһым биир сыл хаппатаҕа. 1 №-дээх СПТУ-га тырахтарыыс, комбайнер идэтигэр 1 сыллаах кууруска үөрэммитим. Онно үчүгэйдик үөрэммитим. Бастакы тыраахтардарга үлэлээбитим, Тулагы сопхуоһугар хортуоппуй олордубуппут: сеналка, копатель барытын биһиги үлэлэппиппит, ол кэннэ армияҕа барбытым. Армияҕа сырыттахпына, саха уолаттара бары суруксуттуур этилэр. Биһиги Приморьеҕа Луговой бөһүөлэккэ Король диэн станцияҕа байыаннай сопхуоска оҕуруот ыһар этибит. 1965 с. Улахан Ааҥҥа көһөн кэлбитим. 
Дуобаты сөбүлээн оонньуубун, маастарга кандидат буолбутум, нэһилиэк, улуус, республика күрэхтэһиилэригэр кыттабын. 
4 оҕолоохпун, 10-ча сиэннээхпин. Сэрии оҕолоругар курортка, санаторийга барарга путевка биэрэллэр дииллэр, мин инбэлиит буоламмын, ол өҥө син биир баар. 
Урукку кэми кытта тэҥнээтэххэ билиҥҥи оҕоҕо барыта бэлэм: от да оттооботтор, мас да мастаабаттар. Ол оннугар билиҥҥи кэм оҕото физкултууранан дьарыктаныан наада дии саныыбын. Бэйэлэрин доруобуйаларын көрүнүөхтэрин наада. Доруобуйаны бөҕөргөтөргө сүүрүү саамай ордук. Мин кырабыттан сүүрүүнэн дьарыктанар этим. Ол саҕана сарсыарда, киэһэ хайаан да сүүрэр этим. Илиим эчэйбитигэр хаан бөҕө барбыта, онно физкултууранан дьарыктаммыт буоламмын, сүрэҕим үчүгэйдик үлэлиир буолан, көмөлөспүтэ, онон тыыннаах хаалбытым”, - диэн кэпсээнин түмүктүүр. 
Василий Гаврильевич Улахан Аан нэһилиэгин уулуссаларынан олус чэпчэкитик, сэргэхтик хаҥкылыырын республика интэриниэт хаһыаттара сырдатан тураллар. Бу хаҥкытын кини 18 саастааҕар 1,5 солкуобайга атыыласпыт. Төһө да каток суоҕун иһин, ыраас салгынынан, сааскы сибиэһэй тыалы кытта тэҥҥэ уйдаран, хаҥкытын сыл аайы кэтэн, уулусса устун айанныыр. Киһи сааһыттан тутулуга суох санаата эдэрдии эрчимнээх буоллаҕына, күннэтэ тахсар күнтэн дьоллонор диэн Баһылай бигэтик саныыр. 
Баһылай Ивановтар диэн булчут аймах удьуоруттан төрүттээх. Күн бүгүҥҥэ диэри Ивановтар халыҥ аймах сылгы иитиитинэн уонна булдунан дьарыктаналлар. Республика, улуус уонна нэһилиэк социальнай-экономическай сайдыытыгар Ивановтар удьуордара сүҥкэн кылааты киллэрэр. Кинилэр бары булчут ыттары иитэллэр. Нэһилиэк спортивнай уонна общественнай олоҕор көхтөөхтүк кытталлар. Василий Гаврильевич дуобакка спорт маастарыгар кандидат. Бэйэтин үбүлүөйүгэр республика таһымнаах дуобакка күрэхтэһии тэрийэн, спорду сэҥээрээччилэргэ дьоһун бэлэҕи оҥорбута.    
Федорова Лилия, 10 кылаас үөрэнээччитэ.

